—

Kľúčovým mechanizmom financovania na podporu vykonávania plánu je Trustový fond viacerých partnerov pre plán na kontrolu RĽZ na západnom Balkáne (MPTF). Trustový fond zriadili v marci 2019 UNDP a UNODC ako zúčastnené organizácie OSN spolu s úradom MPTF s cieľom prispieť ku koordinovanému darcovskému financovaniu v súvislosti s vykonávaním plánu a poskytnúť komplexný systém riadenia založený na rizikách a výsledkoch. Trustový fond vo veľkej miere spolupracuje s Nemeckom a Francúzskom ako iniciátormi plánu, ku ktorým sa pripojili Spojené kráľovstvo, Švédsko, Nórsko a Holandsko. Vďaka veľkorysosti a odhodlaniu týchto darcov mobilizoval trustový fond príspevky vo výške viac ako 22,2 milióna USD. Stredisko UNDP SEESAC funguje ako sekretariát trustového fondu a zodpovedá za celkovú koordináciu a monitorovanie trustového fondu, pričom mu poskytuje technickú, riadiacu, plánovaciu a programovú podporu. Do septembra 2022 podporil trustový fond 11 projektov realizovaných zúčastnenými organizáciami OSN a ďalšie tri projekty sa pripravujú. — V Albánsku UNDP realizuje projekt, ktorého cieľom je posilniť vnútroštátne inštitúcie a systémy a zlepšiť spoluprácu a koordináciu medzi príslušnými inštitúciami a dotknutými komunitami v záujme účinnej a efektívnej reakcie na hrozby RĽZ/strelných zbraní. [Názov: Posilnenie kontroly, správy a sociálnych postojov v oblasti RĽZ v Albánsku] — V Bosne a Hercegovine: — UNDP a globálny program UNODC pre strelné zbrane spoločne podporujú Úrad pre nepriame zdaňovanie (ITA)/colné orgány Bosny a Hercegoviny s cieľom lepšie odhaľovať nedovolené obchodovanie s RĽZ a reagovať naň. Okrem úradu ITA má z realizácie projektu úžitok aj niekoľko ďalších štátnych inštitúcií vrátane hraničnej polície BIH, ministerstva zahraničného obchodu a hospodárskych vzťahov (MOFTER) a troch poštových agentúr. [Názov: Zastavenie zbraní a nedovoleného obchodu (HALT) v Bosne a Hercegovine] — Projekt UNDP „Naliehavé opatrenia v oblasti likvidácie munície EXPLODE+“ je navrhnutý ako multifunkčná projektová platforma, ktorá umožňuje mnohostranný prístup k opatreniam v oblasti znižovania stavov munície a riadenia ich životného cyklu na podporu úsilia ministerstva obrany a ozbrojených síl Bosny a Hercegoviny vrátane činností súvisiacich so zneškodňovaním nebezpečnej/nadbytočnej munície, rozvojom kapacít a modernizáciou infraštruktúry v skladoch munície a zbraní. — Cieľom projektu UNDP PILLAR [Prevencia a znižovanie počtu nedovolených zbraní v Bosne a Hercegovine] je komplexné úsilie s cieľom zvýšiť povedomie obyvateľstva o nebezpečenstvách nedovoleného držania strelných zbraní a o tom, ako rozpoznať individuálne a kolektívne bezpečnostné hrozby. Cieľom projektu je okrem toho prispieť k zmene správania a komplexnému pochopeniu hrozieb, ktoré predstavujú RĽZ pre rodiny, komunity a spoločnosť vo všeobecnosti. — V Kosove realizoval UNDP do júna 2022 projekt na podporu kosovskej polície pri posilňovaní jej kapacít na lepšie odhaľovanie a rozsiahlejšie zaisťovanie strelných zbraní, komponentov a munície a na zvýšenie kvality vyšetrovaní. [Názov: Podpora kriminálnej polície v potláčaní nedovoleného obchodovania so zbraňami v Kosove* (CPIAT)] — Cieľom projektu UNDP v Čiernej Hore je zvýšiť kapacity policajného riaditeľstva Čiernej Hory počas celého vyšetrovacieho cyklu, a najmä zlepšiť väzobné postupy. Konkrétnejšie, projekt zvýši odborné spôsobilosti, profesionalitu a presnosť a precíznosť forenzného centra, laboratória pre prípady podpaľačstva a výbušné látky a chemického laboratória tým, že podporí rozvoj štandardných operačných postupov, poskytne špecializované vybavenie pre jednotky vyšetrovania na mieste činu a odbornú prípravu. — V Srbsku: — UNDP realizuje projekt na ďalšie zvýšenie kapacít ministerstva vnútra Srbskej republiky počas celého vyšetrovacieho cyklu v súvislosti s obchodovaním so strelnými zbraňami a trestnou činnosťou v oblasti strelných zbraní, a to od vyšetrovania na mieste činu a balistického preskúmania cez celý väzobný postup, čo zlepší vyšetrovanie a povedie tak k stabilným výsledkom v oblasti vynášania rozsudkov. Projektom sa dopĺňajú výsledky jeho predchádzajúcej fázy vykonávanej mimo rámca MPTF. [Názov: Zvýšenie kapacít ministerstva vnútra v oblasti kontroly RĽZ (fáza II)] — UNDP v septembri 2022 inicioval ďalší projekt 2022, ktorý nadväzuje na predchádzajúci projekt a snaží sa zaujať komplexný prístup k posilneniu úlohy systému zdravotnej starostlivosti pri predchádzaní zneužívaniu strelných zbraní na domáce násilie a páchanie samovrážd. [Názov: Zníženie rizík – zvýšenie bezpečnosti II] — Cieľom tohto projektu UNDP, ktorý je súčasťou cezhraničného projektu Kosova a Severného Macedónska, je posilniť kapacity orgánov oboch štátov s cieľom vytvoriť komunity odolné voči násiliu, a to prostredníctvom súboru úzko koordinovaných činností, ako sú spoločná odborná príprava a výmena skúseností a spravodajských informácií, spoločné vyšetrovacie tímy (JIT), podpora spoločných policajných hliadok na hraniciach, spoločná analýza a rozvoj problémových a rizikových profilov, výmena informácií a spoločné opatrenia proti obchodovaniu s upravenými zbraňami, ako aj podpora integrovaného inštitucionálneho prístupu k riešeniu hrozieb súvisiacich so strelnými zbraňami. Projektové činnosti vychádzajú z prebiehajúcich projektov v oblasti RĽZ v Kosove a Severnom Macedónsku a dopĺňajú ich s cieľom dosiahnuť synergie, vypracovať najlepšie postupy a umožniť ucelenejšie vyšetrovania zamerané na výsledky. [Názov: Cezhraničný integrovaný inštitucionálny prístup k boju proti nedovolenému obchodovaniu so zbraňami a RĽZ] — Na regionálnej úrovni: — Globálny program UNODC v oblasti strelných zbraní (GFP) podporuje orgány západného Balkánu v rámci trestnoprávnej reakcie proti nedovolenému obchodovaniu so zbraňami a v procese harmonizácie príslušných právnych predpisov týkajúcich sa trestného práva a trestného práva procesného s ustanoveniami protokolu OSN o strelných zbraniach. [Názov: Trestnoprávna reakcia na obchodovanie so zbraňami] — Cieľom projektu, ktorý realizuje GFP UNODC v spolupráci s INTERPOL-om, je poskytnúť podporu štátom západného Balkánu pri zbere a analýze údajov v oblasti trestnej justície a uľahčiť a posilniť spoluprácu a výmenu informácií medzi odborníkmi v oblasti trestnej justície, čo prispeje k odhaľovaniu nedovoleného obchodovania so strelnými zbraňami. [Názov: Podpora medzinárodnej spolupráce v trestných veciach] — Na regionálnej úrovni sa implementuje Regionálna platforma pre reformu sektora bezpečnosti (RSSRP), ktorá je dobre zavedeným zdrojom poskytujúcim rýchle, účinné a na dopyte založené reakcie na potreby v oblasti právneho štátu, a to na technickej úrovni na celom svete; prostredníctvom mechanizmu rýchleho nasadenia založeného na jedinečnej sieti bezpečnostných expertov strediska SEESAC so skúsenosťami v oblasti reformy sektora bezpečnosti poskytuje RSSRP individualizovanú pomoc s osobitným zameraním na kontrolu RĽZ a uplatňovanie hľadiska rodovej rovnosti v bezpečnostnej politike.